Chaos v Británii: VIDEO Krajinu zasiahlo snehové peklo, šoféri zažili noc ako z apokalypsy
Najnižšiu nočnú teplotu -15,4 °C namerali v dedine Braemar v grófstve Aberdeenshire, čo predstavuje najchladnejšiu noc za sedem rokov. Britskí meteorológovia varovali pred extrémnym snežením, ktoré sa dnes očakáva až do obedných hodín a môže odrezať od sveta niektoré dediny a mestá. Najhoršie zasiahnuté by mali byť grófstva Buckinghamshire, Oxfordshire a Hampshire.
Po približne 12 hodinách sneženia boli prerušené dodávky elektrickej energie do 1000 domov v Southamptone a jeho okolí. Museli zrušiť aj lety z londýnskeho letiska Heathrow. Letisko v Bristole a v Bournemouthe zatvorili. V Devone a Cornwalle stovky motoristov zablokovali cesty po tom, čo opustili svoje vozidlá po príchode hustého sneženia. V dôsledku toho sa však na miesta nedostali posýpacie autá a sanitky.
Na diaľnici A30 v Cornwalle uviazlo viac ako 100 ľudí na desať hodín vo svojich autách. Niektorí zostali spať v nich, iní sa presunuli do podniku, kde strávili noc na provizórnych posteliach. "Je to ako súdny deň, ako zombie film," uviedol jeden z uviaznutých.
V škole v Bodmine zase zostalo uväznených približne 400 študentov po tom, čo sa k nim nedostali školské autobusy. Učitelia a zamestnanci jedálne zostali na noc s nimi a supermarket im daroval deky a vankúše. Cestári varujú, aby ľudia nejazdili autami, ak skutočne nemusia.